**LĒMUMS**

Liepājā

|  |  |
| --- | --- |
| 2023. gada 24. augustā |  Nr.266/9(prot. Nr.9, 2.§) |

Par dalību kopīgā iepirkumā ar

Dienvidkurzemes novadu par

mobilitātes plānu izstrādi

Liepājas valstspilsētas pašvaldības dome 2023. gada 15. jūnijā ir atbalstījusi Liepājas pilsētas pašvaldības administrācijas dalību URBACT IV starpreģionu sadarbības programmas projektā “Plāni ilgtspējīgas pilsētvides mobilitātes rīcībām (Plans for Urban Mobility Actions, akronīms – PUMA)”. Projekts tiks īstenots sadarbībā ar Dienvidkurzemes novada pašvaldību un septiņiem ārvalstu partneriem. Projekta ietvaros paredzēts izstrādāt katrai pašvaldībai mobilitātes plānu, organizēt pieredzes apmaiņas braucienus, veikt inovatīvu ideju testēšanu u.c. aktivitātes. Ņemot vērā, ka Liepājas valstspilsētas un Dienvidkurzemes novada mobilitātes telpa ir funkcionāli saistīta, un lai nodrošinātu sekmīgu, finansiāli efektīvu PUMA projekta aktivitāšu īstenošanu, ir identificēta nepieciešamība piesaistīt vienu Liepājas valstspilsētas un Dienvidkurzemes novada mobilitātes plānu izstrādātāju (autoru).

Pamatojoties uz Pašvaldību likuma 4. panta pirmās daļas 2., 19., 20. un 22. punktu, 10. panta pirmās daļas pirmo teikumu, Teritorijas attīstības plānošanas likuma 3. panta pirmās daļas 6. punktu, 12. panta pirmo un trešo daļu, Publisko iepirkumu likuma 17. panta vienpadsmito daļu, Liepājas valstspilsētas un Dienvidkurzemes novada attīstības programmā 2022.-2027. gadam iekļauto projektu “JPr\_153 Plāni ilgtspējīgas pilsētvides mobilitātes rīcībām (Plans for Urban Mobility Actions, akronīms – PUMA)”, kā arī izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 17. augusta lēmumu (sēdes protokols Nr.8) un pastāvīgās Finanšu komitejas 2023. gada 17. augusta lēmumu (sēdes protokols Nr.8), Liepājas valstspilsētas pašvaldības dome **nolemj:**

1. Veikt vienotu iepirkumu kopā ar Dienvidkurzemes novadu par konsultanta piesaisti Liepājas valstspilsētas un Dienvidkurzemes novada mobilitātes plānu līdz 2035. gadam, to kopsavilkumu angļu valodā izstrādei, darba grupu norišu nodrošināšanai un citu saistītu uzdevumu veikšanai saskaņā ar iepirkuma tehnisko specifikāciju.

2. Noteikt, ka iepirkuma procedūras rezultātā noslēgtā iepirkuma līguma izmaksas (ieskaitot PVN) tiek dalītas divās daļās (katrai pašvaldībai 50%), ja iepirkuma līgums neparedz citādu kārtību.

3. Pilnvarot Liepājas valstspilsētas pašvaldības izpilddirektoru Liepājas valstspilsētas pašvaldības vārdā parakstīt iepirkuma līgumu.

4. Liepājas valstspilsētas pašvaldības domes priekšsēdētājam kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Domes priekšsēdētājam, Domes priekšsēdētāja birojam, Domes priekšsēdētāja vietniekam, Izpilddirektora birojam, Attīstības pārvaldei, Juridiskajai daļai, Finanšu pārvaldei, Publisko iepirkumu daļai, Dienvidkurzemes novada pašvaldībai |